En båd med sonarudstyr skal torsdag fortsætte eftersøgningen af en 20-årig morsingbo.

Nordjyllands Politi ledte onsdag forgæves efter en 20-årig morsingbo, der siden lørdag har været forsvundet i Frederikshavn. Eftersøgningen foregik med båd i Frederikshavn Havn, og det er også her politiet tager fat torsdag. - Vi ledte med to både onsdag fra solen stod op til den gik ned igen, fortæller politikommissær Lars Jensen fra lokalpolitiet i Frederikshavn. - En af dem har noget sonarudstyr, og det er den vi sætter i vandet igen i dag, siger Lars Jensen. Den 20-årige forsvandt lørdag morgen efter en bytur i Frederikshavn. Han skulle overnatte ved en bekendt og gik fra Frederikshavnerkroen klokken 06.16 i retning mod havnen. På overvågningsmateriale som politiet så igennem tirsdag, observerede man en person, der klokken 06.30 hoppede over hegnet til havnen. Beskrivelsen passer på den 20-årige og på tidslinjen, og politiet rettede derfor deres opmærksomhed mod havnen. Politiet forventer ikke længere at finde den 20-årige morsingbo i live, og giver eftersøgningen torsdag ikke resultat, indstiller politiet arbejdet.